Euvangelicæ auctoritatis exemplo didicimus, quod servus fidelis, et prudens in modico, à Domino Jhesu supra multa constituetur. Studui igitur ego Johannes, terram quæ circa basilicam sanctæ Mariæ, jacet, Ecclesiæ sanctorum apostolorum Petri et Pauli revocare, quæ jam diu aliquo modo distracta steterat, sicut infra docebimus. § Domnus namque Abbas Oddo dederat eam Warnerio, Patri Ulgerii, excolendam, et ad plantandam vineam, ut in vita sua illam teneret; post decessum vero Ecclesiæ redderetur. Sed eo mortuo, haud ita evenit. Cum enim filio ejus Ulgerio prædicto pecunias deberet Ecclesia, concessit ei D. Abbas Stephanus terram illam, eo modo quo pater ejus habuerat. Ego vero cupiens talentum mihi creditum ampliare, donavi Ulgerio CXX solidos, id est, sex libras, et ipsi ac filii ejus quicquid in terra illa clamabant Deo et sancto Petro in manu Domni Abbatis Stephani reddiderunt. Domnus autem Abbas Stephanus donavit et concessit eam secretario Monasterii, per manum meam, in perpetuum habendam libere absque censu, et omni consuetudine, quæ de aliis vineis persolvitur. Concessit etiam eam consuetudinem quam Warnerus et Wigerius habuerant, scilicet, ut de sylva illa, quam Castanetum vocamus, liceret in vinea illa fieri perticas, furcas, paxellos, et quicquid in ea opus fuerit. Et ut hæc Carta inconvulsa permaneat, adsignamus etiam testes. Signum Domni Stephani Abbatis, Warnerii Prioris, Johannis Secretarii. Theoderici Præpositi, Landrici, Giraldi. De Laïcis vero Otberti cocci, Martini Clerici, Ulgerii, Amalberti, Giraldi, Stephani de Beria. Formati, Petri, Humberti et Warnerii filiorum Ulgerii.